b'\n_START_ARTICLE_\nErik Jendri\xc5\xa1ek\n_START_SECTION_\nRu\xc5\xbeomberok\n_START_PARAGRAPH_\nJendri\xc5\xa1ka so proglasili za najbolj\xc5\xa1ega mladega igralca na Slova\xc5\xa1kem v sezoni 2002/03. Leta 2003 je z Ru\xc5\xbeomberokom podpisal svojo prvo profesionalno pogodbo, v klubu je ostal do leta 2006. V tem \xc4\x8dasu je na 56 tekmah slova\xc5\xa1ke Superlige dosegel 30 zadetkov. Leta 2006 je z mo\xc5\xa1tvom tudi osvojil dvoj\xc4\x8dka, torej je slavil v finalu pokala ter temu dodal \xc5\xa1e 1. mesto na liga\xc5\xa1ki lestvici. V sezoni 2005/06 je bil tudi najbolj\xc5\xa1i strelec lige, prvo mesto si je razdelil skupaj z R\xc3\xb3bertom R\xc3\xa1kom, oba sta mre\xc5\xbeo zatresla 21-krat.\n_START_SECTION_\nHannover\n_START_PARAGRAPH_\nPoleti 2006 je Jendri\xc5\xa1ek prestopil k Hannovru. V Hannover je pri\xc5\xa1el kot posojen igralec Ru\xc5\xbeomberoka za \xc4\x8das ene sezone, z mo\xc5\xbenostjo podalj\xc5\xa1anja po koncu sezone.  Za Hannover je debitiral 9. septembra 2006 v prvem krogu pokalnega tekmovanja DFB-Pokal, tedaj je ob zmagi v gosteh proti Dynamo Dresdnu s 3\xe2\x80\x932 na zelenico pri\xc5\xa1el kot zamenjava. Njegov debi v nem\xc5\xa1ki Bundesligi je napo\xc4\x8dil dva tedna kasneje, 23. septembra 2006. Tudi tedaj je na igri\xc5\xa1\xc4\x8de pri\xc5\xa1el s klopi, tekma proti Bayer Leverkusnu pa se je kon\xc4\x8dala z remijem 1\xe2\x80\x931. Vseskozi si je sku\xc5\xa1al priboriti stalno mesto v ekipi, a mu to nikakor ni uspelo. Sezono je kon\xc4\x8dal z 9 liga\xc5\xa1kimi nastopi, od katerih ni niti enkrat za\xc4\x8del tekme od prve minute, temve\xc4\x8d je vselej prihajal na zelenico s klopi.\n_START_SECTION_\nKaiserslautern\n_START_PARAGRAPH_\n30. maja 2007 je Jendri\xc5\xa1ek na podlagi triletne pogodbe okrepil Kaiserslautern.  Za novega delodajalca je debitiral 4. avgusta 2007 v prvem krogu pokalnega tekmovanja DFB-Pokal, nasprotnik Wilhelmshaven je tedaj padel z izidom 4\xe2\x80\x930. V drugi nem\xc5\xa1ki ligi je debitiral 13. avgusta 2007 na otvoritvenem dvoboju sezone proti Borussii M\xc3\xb6nchengladbach, ki se je kon\xc4\x8dal z izena\xc4\x8denjem 1\xe2\x80\x931. Jendri\xc5\xa1ek je hitro postal prva trenerjeva izbira in je samo v prvi polovici sezone 2007/08 vknji\xc5\xbeil 16 nastopov in 5 golov. V tem \xc4\x8dasu je zbral tudi 3 podaje._NEWLINE_Druga polovica sezone pa ni bila tako uspe\xc5\xa1na, saj na naslednjih 10 tekmah ni dosegel nobenega zadetka ter v svojo statistiko prispeval zgolj 1 podajo. Ob tem ga je trener Milan \xc5\xa0a\xc5\xa1i\xc4\x87 tudi izklju\xc4\x8dil iz mo\xc5\xa1tva in kot razlog navedel pomanjkanje discipline. Jendri\xc5\xa1ek je, namesto da bi pla\xc4\x8dal kazen in si tako omogo\xc4\x8dil vrnitev v prvo ekipo, kuhal trmo in sprejel nazadovanje v klubsko B mo\xc5\xa1tvo, za katerega je v marcu in aprilu 2008 odigral 4 tekme v 4. nem\xc5\xa1ki ligi.  Kasneje se je za svoje obna\xc5\xa1anje opravi\xc4\x8dil in pla\xc4\x8dal kazen.  V svoji zadnji tekmi v 4. nem\xc5\xa1ki ligi je sicer dosegel hat-trick proti Mechtersheimu. \xc5\xa0e pred koncem sezone se je vrnil v Kaiserslauternovo prvo ekipo in bil zopet na voljo trenerju \xc5\xa0a\xc5\xa1i\xc4\x87u._NEWLINE_Na otvoritveni tekmi sezone 2008/09 je Kaiserslautern na gostovanju pri Mainzu 05 po prvem pol\xc4\x8dasu \xc5\xbee zaostajal z 0-3. Trener je med pol\xc4\x8dasom naredil nekaj sprememb, med drugim je v igro poslal tudi Jendri\xc5\xa1ka. Slednji se je izkazal in v dveh minutah dosegel dva zadetka ter Kaiserslautern vrnil v igro na tekmi, ki se je nato kon\xc4\x8dala z remijem 3\xe2\x80\x933. Strelsko razpolo\xc5\xbeen je bil tudi 17. novembra 2008, tedaj je k zmagi s 6\xe2\x80\x930 nad Hanso Rostock prispeval dva gola. Jendri\xc5\xa1ek je sezono 2008/09 zaklju\xc4\x8dil kot najbolj\xc5\xa1i strelec Kaiserslauterna, s 14 zadetki iz 33 nastopov._NEWLINE_V sezoni 2009/10 je znova osvojil prvo mesto na klubski lestvici strelcev, na 31 sre\xc4\x8danjih je vknji\xc5\xbeil 15 zadetkov, klub pa je v ligi kon\xc4\x8dal na drugem mestu ter se po \xc5\xa1tirih letih znova vrnil v elitno divizijo nem\xc5\xa1kega nogometa.\n_START_SECTION_\nSchalke 04\n_START_PARAGRAPH_\n29. aprila 2010 je po nem\xc5\xa1kih \xc5\xa1portnih medijih zaokro\xc5\xbeila novica o Jendri\xc5\xa1kovem odhodu iz Kaiserslauterna po koncu sezone 2009/10. Njegova nova destinacija je postal Schalke 04 iz Gelsenkirchna, s katerim je podpisal triletno pogodbo.\n_START_SECTION_\nReprezentan\xc4\x8dna kariera\n_START_PARAGRAPH_\nJendri\xc5\xa1ek je svojo reprezentan\xc4\x8dno kariero pri\xc4\x8del \xc5\xbee v selekciji do 21 let (U-21), 11. oktobra 2008 pa je debitiral \xc5\xa1e v \xc4\x8dlanski izbrani vrsti Slova\xc5\xa1ke. 11. februarja 2009 je dosegel svoj prvi zadetek v dresu z dr\xc5\xbeavnim grbom, \xc5\xa1lo je za prijateljsko sre\xc4\x8danje s Ciprom, ki se je kon\xc4\x8dalo z zmago oto\xc4\x8danov 2\xe2\x80\x933. _NEWLINE_1. aprila 2009 se je med strelce vpisal \xc5\xa1e na tekmi kvalifikacij za Svetovno prvenstvo 2010, tedaj je zadel odlo\xc4\x8dilni gol ob zmagi v gosteh z 2\xe2\x80\x931 proti \xc4\x8ce\xc5\xa1ki.  V tistem ciklusu se je Slova\xc5\xa1ka prvi\xc4\x8d v zgodovini uvrstila na Svetovno prvenstvo in selektor Vladimir Weiss je Jendri\xc5\xa1ka konec maja 2010 tudi uvrstil med potnike na Svetovno prvenstvo v JAR.'